पहले मिले अवकाश भी रद्द किए; भगौड़े खालिस्तान समर्थक अमृतपाल पर बड़े एक्शन की तैयारी
पंजाब के पुलिसकर्मी 14 अप्रैल तक छुट्‌टी नहीं ले सकेंगे। इसके अलावा जिन पुलिसकर्मियों ने छुट्‌टी के लिए आवेदन किया है या जो अवकाश ले चुके हैं, सभी के अवकाश भी रद्द किए गए हैं। इस कारण है बैसाखी और ऑपरेशन अमृतपाल।
पंजाब पुलिस की छुट्टियां 14 अप्रैल तक कैंसल कर दी गई हैं। जिन पुलिस कर्मचारियों ने छुटि्टयां ली हैं या छुट्‌टी पर हैं, उसे भी रद्द कर दिया गया है। DGP गौरव यादव की तरफ से यह आदेश दिया गया है।
पंजाब पुलिस के इस फैसले को खालिस्तान समर्थक सिख प्रचारक अमृतपाल सिंह के तलवंडी साबो में सरबत खालसा बुलाने की मांग से जोड़कर देखा जा रहा है। वहीं पुलिस की इस तैयारी से अंदाजा लगाया जा रहा है कि पंजाब में अमृतपाल को लेकर कुछ बड़ा एक्शन होने वाला है।
अमृतपाल ने 14 अप्रैल को ही सिखों को तलवंडी साबो पहुंचने को कहा है। हालांकि इसे सिखों के सर्वोच्च श्री अकाल तख्त की मंजूरी नहीं मिली है।
तलवंडी साबो में बढ़ाई कई सुरक्षा
अमृतपाल की सरबत खालसा (सिखों की धर्म सभा) की कॉल को देखते हुए पंजाब पुलिस हाई अलर्ट पर है। तलवंडी साबो में हर तरह की हरकत पर नजर रखी जा रही है। यहां पंजाब पुलिस और पैरामिलिट्री फोर्स की तैनाती की जा चुकी है। इसके अलावा इंटेलिजेंस विंग के अफसरों को भी यहां कैंप करवा दिया गया है। अमृतपाल के कहने पर सिख यहां इकट्‌ठा हो रहे हैं या नहीं, इसको लेकर तमाम सुराग लगाए जा रहे हैं।
अकाल तख्त जत्थेदार ने बुलाया गुरमति समागम
अकाल तख्त के जत्थेदार ज्ञानी हरप्रीत सिंह ने सरबत खालसा बुलाने के लिए अमृतपाल की मांग पर कुछ नहीं कहा। हालांकि उन्होंने 12-13 अप्रैल को श्री दमदमा साहिब तलवंडी साबो में खालसा साजना दिवस और बैसाखी को समर्पित गुरमति समागम आयोजित करने के लिए कहा है। पुलिस इस बात पर नजर रख रही है कि कहीं इस समागम के जरिए अमृतपाल या कट्‌टरपंथी खालिस्तान समर्थक कोई गड़बड़ी न करें।
पूरे राज्य में चेकिंग अभियान चला रही पुलिस
राज्य में लॉ एंड ऑर्डर की चुनौती से जूझती पंजाब पुलिस ने गुरूवार को पूरे राज्य में चेकिंग अभियान चलाया। इस दौरान 6 हजार घरों की तलाशी ली गई। 322 संदिग्ध लोगों को हिरासत में लिया गया। पुलिस ने इसे रूटीन एक्सरसाइज बताया लेकिन इसे भी अमृतपाल की तलवंडी साबो में सिखों को इकट्‌ठा होने की अपील से जोड़कर देखा जा रहा है।
अमृतपाल पर कार्रवाई से जुड़ी खबर पढ़ें...
क्या अमृतपाल आज करेगा सरेंडर...!:जत्थेदार ज्ञानी हरप्रीत सिंह ने दमदमा साहिब में बुलाई विशेष सभा; पुलिस ने सुरक्षा की कड़ी
पंजाब के तलवंडी साबो में बीते दिन से ही पुलिस सुरक्षा कड़ी कर दी गई है। श्री अकाल तख्त साहिब के जत्थेदार ज्ञानी हरप्रीत सिंह की तरफ से दमदमा साहिब में विशेष सभा का आयोजन किया गया है। वहीं अनुमान लगाया जा रहा है कि 21 दिन से भगोड़ा अमृतपाल सिंह यहां सरेंडर कर सकता है (पूरी खबर पढ़ें)